The Walking Dead (игра)

The Walking Dead: The Game (македонски: Живи мртовци: Играта), позната и како The Walking Dead: Season One (мак. Живи мртовци: Сезона еден) — епизодна графичка авантура заснована на истоимениот стрип на Роберт Киркман. Играта е развиена и објавена од студиото Telltale Games. Првично, излегувањето било планирано за крајот на 2012 г., но премиерата била поместена за 24 април 2012 г. Играта е издадена во формат од 5 епизоди што излегувале на интервал од еден до два месеци, со дополнителна шеста епизода („400 дена“) што излегла на 3 јули 2013 г.

Главен лик во играта е Ли Еверет. На самиот почеток на зомби-апокалипсата, тој се наоѓа во полициско возило приведен, но набрзо се ослободува и започнува борба за преживување заедно со осумгодишното девојче по име Клементајн, која ја сретнува по пат.

Некои од ликовите од изворниот стрип исто така се појавуваат во играта, како на пример Хершел Грин, Шон Грин и Глен. Поради високите оценки од критиката и одличната продажба, Telltale Games продолжила со работа на нови игри под истата марка. Студиото овозможило префрлање на зачуваниот напредок во следната игра, со цел играчите да дознаат што се случило со преживеаните ликови врз основа на нивните претходни одлуки. Првата епизода од втората сезона излегла на 17 декември 2013 г.

 Играчки процес 
The Walking Dead ја сврзува класичната авантуристичка механика „посочи и притисни“ со елементи на игра со улоги и напнати брзи рефлексни сцени. Студиото Telltale Games ја нарекува играта „авантуристички ужас“, додека Грег Милер ја споредува со можноста да создадете „сопствена книга со зомбија“. Роберт Киркман истакнал дека, за разлика од типичните игри за зомбија како Left 4 Dead, овој наслов посветува многу повеќе внимание на карактерите и емоциите на ликовите отколку на самата акција. Играта е поделена на 5 епизоди, а секоја од нив се состои од 7 до 8 поглавја.

За разлика од другите игри со зомбија, играчот во The Walking Dead не треба бесмислено да истребува толпи мртви. Ликот се управува непосредно преку стандардно управување од трето лице. Одредени места се осветлени и со нив може да се управува со насочување на глувчето или на џојстикот. Некои од пронајдените предмети можат да се стават во инвентар и да се искористат за напредок низ приказната. Во одредени ситуации, играчот е временски ограничен и може да загине во текот на играта. Во случај на смрт, играта автоматски ја вчитува сцената од почеток и дава можност таа да се преигра. При борба со зомбија, потребно е или брзо да се притискаат означените места на екранот, или постојано да се притиска едно исто копче, што дополнително создава напната атмосфера. Критичарите го оцениле овој систем како многу подобар во споредба со претходната игра на студиото, Jurassic Park: The Game, бидејќи едноставноста на контролите овозможува целосен фокус на самото дејство.

Загатките во играта се многу едноставни и ги нема многу. Развивачите уште на почетокот најавиле дека нивната цел не е создавање на класични задачи за потрага, туку решавање на проблеми со кои би се соочил секој преживеаник по апокалипсата. Истовремено, тие служат како доволно опуштање помеѓу напнатите моменти во приказната. Посебна критика предизвикала задачата со поправка на радиото за Карли во првата епизода, кое не работело бидејќи таа не знаела правилно да ги стави батериите. Како одговор на оваа критика, развивачите вклучиле шега во втората епизода од играта.

Најважниот дел од играта се разговорите и меѓучовечките односи. За разлика од претходните игри на студиото, во повеќето дијалози нема можност за пребарување на сите варијанти и истражување на реакциите за секоја реплика. Најчесто, времето за избор на одговор е ограничено и не смее долго да се размислува. Одлуките што ги донесува играчот влијаат врз приказната и врз односите со другите ликови, и тоа не само во тековната епизода, туку и во сите наредни. Токму поради ова, играта има голема вредност за повторно поминување со различни избори. По завршувањето на секоја епизода, станува достапна статистика што го покажува процентниот сооднос на играчите што ја донеле истата одлука во клучните мигови од приказната.

 Графика 
Визуелниот стил на играта се одликува со дебели црни линии што ги обликуваат ликовите и важните објекти, слично како во стриповите. Иако визуелно наликува на анимацијата сел-шејдинг, наместо класично сенчање, тука се користат посебно нацртани текстури. Развивачите намерно создале изглед што стилски наликува на цртеж од стрип, вдахнат од работата на Чарли Адлерд, илустраторот на изворниот стрип.

Убиствата во играта се прикажани на исклучително суров и крвав начин.

 Наводи 

 Надворешни врски 

Категорија:Игри за Windows
Категорија:Игри за PlayStation 4
Категорија:Игри за PlayStation 3
Категорија:Игри за Xbox 360
Категорија:Игри за Xbox One
Категорија:Игри за Nintendo Switch
Категорија:Игри за Андроид
Категорија:Игри за iOS
Категорија:Игри за Mac OS X
Категорија:Игри за PlayStation Vita